ชมภาพ ‘Little Wild’ นิทรรศการภาพถ่ายฝีพระหัตถ์ของเจ้าหญิงดีไซเนอร์
เมื่อสัปดาห์ที่ผ่านมา THE STANDARD มีโอกาสได้เข้าชมนิทรรศการภาพถ่ายฝีพระหัตถ์ของพระเจ้าหลานเธอ พระองค์เจ้าสิริวัณณวรีนารีรัตน์ ที่ได้แสดงนิทรรศการภาพถ่ายฝีพระหัตถ์จำนวน 34 ภาพ เพื่อสะท้อนความงามของสัตว์ป่าและธรรมชาติของประเทศเคนยา ทวีปแอฟริกา ผ่านมุมมองของพระองค์หญิงฯ และเพื่อเป็นการบันทึกการเดินทางและประสบการณ์แปลกใหม่ของพระองค์หญิงฯ เพื่อค้นหาแรงบันดาลพระทัยก่อนเริ่มทำแฟชั่นโชว์ทุกคอลเล็กชันบรรยากาศนิทรรศการ Little Wild ภาพถ่ายฝีพระหัตถ์พระเจ้าหลานเธอ พระองค์เจ้าสิริวัณณวรีนารีรัตน์ทริปนี้เป็นการเดินทางส่วนพระองค์ที่ผจญภัยมากที่สุดครั้งหนึ่ง โดยพระองค์หญิงฯ ทรงเลือกใช้กล้องไลก้าเพื่อเก็บภาพโปรด และเป็นแรงบันดาลพระทัย เน้นความเป็นธรรมชาติที่ได้รับรอบพระองค์ ขณะอยู่ที่เคนยา ไม่ว่าจะเป็นแสงแดดที่ตกกระทบทุ่งอันเวิ้งว้าง หรือการเคลื่อนไหวที่ทรงพลังของเหล่าสัตว์ป่าอย่างเสือและยีราฟพันธ์ุพิเศษ และที่ขาดไม่ได้คือ วิถีชีวิตของชนเผ่ามาไซที่พระองค์หญิงฯ ได้สัมผัสอย่างใกล้ชิดหนึ่งในภาพไฮไลต์นิทรรศการ Little Wild ภาพชนเผ่ามาไซโอกาสนี้ พระเจ้าหลานเธอ พระองค์เจ้าสิริวัณณวรีนารีรัตน์ ได้ประทานสัมภาษณ์เกี่ยวกับนิทรรศการความตอนหนึ่งว่า การถ่ายภาพครั้งนี้เป็นครั้งแรกในรอบหลายปีที่ทรงได้ถ่ายภาพอย่างจริงจัง นับตั้งแต่จัดนิทรรศการภาพถ่าย เมื่อครั้งน้ำท่วมกรุงเทพฯ ปี 2554 การถ่ายภาพครั้งนี้ พระองค์หญิงฯ เสด็จไปที่ประเทศเคนยา ซึ่งถือเป็นการเดินทางที่ผจญภัยมากที่สุดครั้งหนึ่ง เพราะตลอดระยะเวลา 5 วัน ต้องเผชิญกับสภาพอากาศที่หนาว ประทับค้างคืนในแคมป์ที่ไม่มีฮีตเตอร์และเครื่องปรับอากาศ ทุกวัน พระองค์หญิงฯ จะตื่นบรรทมตอนตี 5 ประทับรถจี๊ป ขึ้นบอลลูน เพื่อทรงฉายภาพนิ่ง ภาพเคลื่อนไหว และสเกตช์ภาพด้วยพระหัตถ์ตลอดการเดินทาง เนื่องจากพระองค์หญิงฯ โปรดการถ่ายภาพแนวเนชั่นแนล จีโอกราฟฟิก (National Geographic) และแลนด์สเคป (Landscape) ที่สะท้อนถึงความเป็นธรรมชาติ สำหรับภาพที่พระองค์หญิงฯ โปรดที่สุดคือ ภาพเดอะเลดี้ (The lady) เป็นภาพสิงโตตัวเมีย ซึ่งทรงใช้เวลาพักใหญ่ เพื่อเสี่ยงภัยเก็บภาพในระยะค่อนข้างใกล้พระเจ้าหลานเธอ พระองค์เจ้าสิริวัณณวรีนารีรัตน์ เสด็จทอดพระเนตรนิทรรศการ Little Wild ภาพถ่ายฝีพระหัตถ์ ภาพเดอะเลดี้ (The lady) นิทรรศการ Little Wild จะจัดแสดงโดยไม่มีค่าใช้จ่ายในการเข้าชม ณ ไลก้า แกลเลอรี แบงค็อก ชั้น 2 ศูนย์การค้าเกษร วิลเลจ ตั้งแต่วันนี้จนถึง 28 เมษายน 2562 นอกจากนี้ ภายในงานยังได้จัดจำหน่ายหนังสือรวมภาพถ่าย พิมพ์ 4 สี ในราคาเล่มละ 999 บาท โดยรายได้หลังหักค่าใช้จ่าย ทางบริษัท เอ-ลิส ไพรเวต จำกัด ผู้นำเข้าและจัดจำหน่าย Leica Camera Thailand จะทูลเกล้าถวาย เพื่อทรงใช้สอยตามพระอัธยาศัย สอบถามข้อมูลเพิ่มเติมได้ที่โทร. 0 2656 1102 ภาพ: พิสูจน์อักษร
พระเจ้าหลานเธอ พระองค์เจ้าสิริวัณณวรีนารีรัตน์ ได้แสดงนิทรรศการภาพถ่ายฝีพระหัตถ์ Little Wild จำนวน 34 ภาพ สะท้อนความงามของสัตว์ป่าและธรรมชาติของประเทศเคนยา ทวีปแอฟริกา ผ่านมุมมองของพระองค์หญิง และเพื่อเป็นการบันทึกการเดินทางและประสบการณ์แปลกใหม่ของพระองค์หญิงฯ เพื่อค้นหาแรงบันดาลพระทัยก่อนเริ่มทำแฟชั่นโชว์ทุกคอลเล็กชัน 